SKRIFTLIG FORESPØRGSEL E-0374/02

af Armando Cossutta (GUE/NGL) til Rådet

(14. februar 2002)

Om: Fængsling i Guantánamo af krigsfanger fra Afghanistan

Der er enighed om, at forholdene for de personer, der blev taget til fange af den amerikanske hær under krigen i Afghanistan og for øjeblikket sidder i Guantánamo-fængslet, er umenneskelige.

Mener Rådet ikke forudsat at fangerne i Guantánamo er skyldige i terrorhandlinger styret af al-Qaeda eller andre

1. at det for at bekæmpe terrorens grusomhed er væsentligt at bruge civilisationens kræfter og ikke synke ned på samme uciviliserede plan som dem, man angiveligt vil bekæmpe?

2. at det i dette tilfælde er modbydeligt, at et civiliseret land som USA bruger metoder, der fornedrer den enkelte persons rettigheder, således som det for øjeblikket er tilfældet i Guantánamo med de personer, der blev taget til fange under krigen i Afghanistan, til skade for noget så grundlæggende i vore civiliserede samfund som habeas corpus-princippet og retten til forsvar?

Samlet svarpå skriftlige forespørgsler E-0374/02, E-0391/02 og E-0471/02

(22. juli 2002)

Rådet henviser de ærede parlamentsmedlemmer til det svar, der blev givet på skriftlig forespørgsel E-0168/02, E-0236/02, E-0239/02 og E-0263/02.

Rådet understreger atter betydningen af, at tilbageholdte behandles humant i overensstemmelse med folkerettens almindelige normer. Rådet kan ikke ud fra mediereportager alene vurdere, om interneringsforholdene i Guantánamo lever op til disse normer. Rådet har ikke de oplysninger, der er nødvendige for at afgøre, om de tilbageholdte i Guantánamo skal betragtes som krigsfanger. Rådet erindrer om, at tilbageholdte i tvivlstilfælde i henhold til tredje Genève-konvention om behandling af krigsfanger skal være omfattet af konventionens beskyttelse, indtil deres status er blevet afgjort af en kompetent domstol. Indtil da skal tilbageholdte behandles humant, modtage passende lægebehandling og forsynes med beklædning og levnedsmidler. Tilbageholdelsesmagten har imidlertid ret til at træffe de nødvendige foranstaltninger til at sikre lejrens og de tilbageholdtes sikkerhed i overensstemmelse med folkeretten. Rådet glæder sig over, at Den

Internationale Røde Kors Komité har fået fuld adgang til de tilbageholdte og vil kunne udøve sit mandat, og at USA's myndigheder har forsikret, at de vil behandle samtlige tilbageholdte humant og i passende udstrækning og i henhold til militære behov på en sådan måde, at Genève-konventionens principper overholdes. Præsident Bush afgav en offentlig erklæring herom den 31. januar 2002.

I de konklusioner om menneskerettigheder i forbindelse med CHR's møde i Genève, som Rådet (almindelige anliggender) vedtog den 11.-12. marts 2002, mindede Rådet om, at EU lægger stor vægt på, at alle stater til stadighed har pligt til at beskytte og fremme menneskerettigheder, grundlæggende frihedsrettigheder og humanitær folkeret samt at overholde de internationale forpligtelser, som de har indgået vedrørende disse spørgsmål. Rådet støtter, at formodede terrorister bringes for en domstol, og bekræfter, at terrorisme udgør en trussel for Europa ligesom for andre, men ønsker alligevel på ny at understrege, at det, ikke mindst på baggrund af de tragiske begivenheder i september 2001, er fuldstændig overbevist om, at bekæmpelse af terrorisme skal foregå inden for rammerne af menneskerettighederne og retsstatsprincipperne.